Marlene Harpsøe (DD), 2024-04-25:
Først vil jeg rigtig gerne rette en tak til de ordførere og ministre, som har været i salen i dag, for at tage en rigtig vigtig debat omkring vores botilbud og i høj grad også omkring de mennesker, der bor i tilbuddene, som jo er deres hjem.
Det kan være mennesker med meget komplekse behov – behov, som både angår sociale problemer og psykiske lidelser og også fysiske tilstande.
Jeg må indrømme, at efter at have været væk fra Christiansborg nogle år og være kommet tilbage hertil og så høre debatten, men også dykke rigtig meget ned i stoffet og den viden, som der er på området, kan jeg ikke lade være med at tænke, at det her område sejler.
Og dem, som har ansvaret for at rette op på det, er os, der sidder her i salen i dag.
Det er Folketinget, som har ansvaret, og i Danmarksdemokraterne mener vi ikke, at der sker nok på området i forhold til at sikre mennesker, som er i nogle utrolig udsatte livssituationer, den rigtige hjælp.
Det skal der findes en løsning på.
Der skal findes en løsning på at sikre sammenhæng i forløbet for borgerne, både i psykiatrien og i botilbuddene, for vi skal sætte mennesket i centrum.
Det skal ikke være systemet, der skal være i centrum; det skal være det enkelte menneske.
Vi skal sikre en øget kvalitet.
Vi skal vide, hvad vi rent faktisk får for pengene ude på de botilbud.
Det er vigtigt, fordi det konkret angiver, hvad det er, borgerne får.
Hvad er det for en hjælp og støtte, de får?
Hvad er det for nogle kompetencer, der er derude til at hjælpe og understøtte dem i at leve et ordentligt liv, et liv, hvor de også udvikler sig, og hvor det ikke bare er en opbevaringsinstitution, men hvor de rent faktisk har mulighed for at udvikle sig positivt som mennesker?
I Danmarksdemokraterne mener vi, at sådan nogle løsninger er nogle løsninger, som vi skal finde i fællesskab.
Vi mener det rent faktisk, når vi siger, at det er vigtigt med brede aftaler på det her område.
Derfor ærgrer det os også, at regeringen indkalder til forhandlinger på handicapområdet, hvor man kirsebærplukker, vil man så kalde det – nogen brugte et engelsk ord for det tidligere, og jeg skal nok passe på med ikke at bruge det samme.
Det er altså det, at man tager de gode partier – altså de gode kirsebær, som man synes er rigtige lige i det her øjeblik – og indkalder dem til forhandlinger, men vi er nogle andre partier, som også har en lang historik med viden og kompetence.
Jeg er sygeplejerske, og jeg har også rigtig meget erfaring.
Vi har en lærer siddende hernede, fru Mette Thiesen, og sådan kunne jeg blive ved.
Der er rigtig mange, der har nogle erfaringer, som man kan bidrage positivt med i forhold til de her forhandlinger.
Jeg tænker, det kunne være relevant for regeringen rent faktisk at bringe noget i Folketingssalen, som et bredt flertal kunne stemme for.
Lige præcis på det her område, hvor det handler om mennesker i en meget socialt udsat livsposition, er det da vigtigt med brede aftaler, hvor vi kan skabe noget i fællesskab, der bringer ro om området og ro om de mennesker.
Derfor må jeg sige, at jeg synes, det er en ubehagelig arrogance og magtfuldkommenhed, som regeringen lægger for dagen i forhold til de her handicapforhandlinger.
Regeringen har jo mistet sit flertal, så nu prøver man alt, hvad man kan, at få nogle andre med til lige at luske nogle skærpede magtanvendelsesregler ind ad bagdøren.
Jeg synes, det er en ubehagelig måde at gøre det på.
Jeg synes, man i stedet for skulle have startet forfra på det område og indkaldt til forhandlinger med alle Folketingets partier, som i fællesskab kan lave noget, som ikke kommer til at ødelægge det for de mange, men gøre det godt for de mange.
Så vil jeg til sidst sige, at det har været en rigtig fin debat hernede, om end området sejler og vi ikke har fået nogen konkrete løsninger ind i billedet lige præcis i dag, hverken med et nyt lovforslag eller indkaldelse til forhandlinger om nogle rigtig gode aftaler.
I forlængelse af det vil jeg sige, at den her debat fortsætter.
Vi er rigtig mange, som kæmper for det her område, og også tak til de partier, som ville være medforespørgere på den her forespørgsel i salen i dag.